ועדת הכלכלה, כנסת 18, פרוטוקול מספר 749, 2012-02-20 10:00

כרמל שאמה-הכהן: בוקר טוב.

כרמל שאמה-הכהן: אנחנו פותחים את ישיבת ועדת הכלכלה.

כרמל שאמה-הכהן: על סדר-היום הצעת חוק זכות יוצרים (תיקון- שימוש מותר בתמונות שצילמו גופים ציבוריים), התש"ע-2010, של חברי הכנסת: מאיר שטרית, זבולון אורלב, זאב בילסקי, אריה ביבי, רוברט אילטוב, אנסטסיה מיכאלי (פ/2273).

כרמל שאמה-הכהן: דיון ראשון בהצעה התקיים ב-6 בדצמבר.

לאה ורון: בעקבות הדיון הראשון שהתקיים בהצעה הפצנו נוסח לדיון שיתקיים היום.

לאה ורון: הנוסח הוא נוסח אחר מאשר היה מונח על שולחן הוועדה, ולפיכך אני מציעה לוועדה להתחיל לקרוא ולהכין את הצעת החוק מהשורה הראשונה.

מאיר שטרית: מה שהונח כאן זה לא החוק שלי.

מאיר שטרית: מה שהיא מציעה זה לא החוק שלי.

כרמל שאמה-הכהן: מי הציע?

מאיר שטרית: מישהו אחר כתב את זה, לא אני.

לאה ורון: הנוסח שאנחנו הפצנו.

מאיר שטרית: אתם לא רשאים להפיץ נוסח.

כרמל שאמה-הכהן: מי הכין את הנוסח הזה?

מאיר שטרית: הם.

מאיר שטרית: הממשלה, לפי בקשת הממשלה.

אתי בנדלר: אני אולי אסביר מה קרה כאן.

מאיר שטרית: אני רוצה להסביר, אם תיתן לי להקדים או לפתוח.

כרמל שאמה-הכהן: אני רוצה להבין קודם כול.

כרמל שאמה-הכהן: אתמול הממשלה - - -

מאיר שטרית: אגב, בדצמבר זה לא היה הדיון הראשון.

מאיר שטרית: החוק הזה עבר בקריאה טרומית לפני שנתיים כמעט, אפילו יותר, אתה עדיין לא היית יושב-ראש ועדת הכלכלה.

מאיר שטרית: ניסיתי להביא אותו לדיון בוועדת המדע כדי לסיים מהר.

מאיר שטרית: לצערי, ועדת הכלכלה פנתה לוועדת הכנסת ודרשה להביא אותו לדיון אצלם ולא אצלי – לא בוועדת המדע, למרות שחשבתי שזה דווקא נושא ששייך לוועדת המדע – ובסופו של דבר ועדת הכנסת, ברוב הקואליציוני, העבירה זאת לפה, לקח שנה עד שבכלל התחילו לדון בכך.

מאיר שטרית: היו עד עכשיו שני דיונים, לצערי אף אחד מהם לא היה בראשותך, האחרון היה באמצעות חבר הכנסת חמד עמאר.

מאיר שטרית: כמעט סיימנו את הדיון בפעם שעברה, רק הוא סירב להצביע, ועכשיו אנחנו חוזרים רוורס.

מאיר שטרית: בחוק המקורי שהגשנו, מטרת הצעת החוק כפי שאושרה בכנסת בקריאה הטרומית – בתמיכת הממשלה וגם בתמיכת ראש הממשלה – היתה לתת אפשרות לציבור להשתמש בתמונות ששייכות לציבור.

כרמל שאמה-הכהן: אני רוצה להבין מה קרה אתמול בממשלה.

מאיר שטרית: מה שקרה הוא, אתמול - - -

כרמל שאמה-הכהן: אני רוצה שהממשלה תגיד מה קרה בממשלה.

כרמל שאמה-הכהן: מי נציג הממשלה?

נעמה דניאל: נעמה דניאל, משרד המשפטים.

מאיר שטרית: מה פתאום בכלל הלכו לממשלה?

מאיר שטרית: כנראה לא סומכים עליך כראש ועדה.

מאיר שטרית: מפחדים שמא, חלילה וחס, אתה תעז להצביע כמונו, אז הם הלכו לממשלה "לנעול" אותך, שלא תזוז.

מאיר שטרית: אני לא מבין את הממשלה, איך היא עובדת.

מאיר שטרית: הייתי ראש ועדת שרים לחקיקה, אני אומר לך – אני לא זוכר – זאת בושה, בושה למדינה שוועדת השרים לענייני חקיקה מתנהלת ככה.

מאיר שטרית: אני אומר כמי שהיה שר המשפטים ופעמיים ראש ועדת שרים לענייני חקיקה – זו פשוט בושה, אין לי מילה אחרת.

כרמל שאמה-הכהן: מה קרה בוועדת השרים?

נעמה דניאל: אני אקדים ואומר שאנחנו מברכים את חבר הכנסת שטרית שהביא את העניין לסדר-היום הציבורי ואנחנו בהחלט מקבלים את עקרונות הצעת החוק.

ישראל חסון: ועכשיו נוציא אותך להורג...

נעמה דניאל: אנחנו בהחלט מקבלים את עקרונות הצעת החוק, אנחנו פשוט סוברים שיש לעשות את זה ברישיונות שימוש, ואני אסביר מה היה אתמול בוועדת השרים.

כרמל שאמה-הכהן: איך זה הגיע בחזרה לוועדת השרים, תסבירי כי אני לא יודע.

נעמה דניאל: אנחנו ביקשנו להעלות את זה בחזרה לוועדת השרים.

כרמל שאמה-הכהן: משרד המשפטים.

נעמה דניאל: נכון.

נעמה דניאל: אחרי הדיון הקודם בוועדת הכלכלה קיימנו דיון פנים-ממשלתי בעניין, וראינו שיש שוני מאוד גדול בין משרדי הממשלה, שלדעתנו הוא שוני רלוונטי, בעיקר ברגישות של התמונות וברגישות של התמונות לסילוף ולשימוש מסחרי, ולכן ביקשנו לערוך את הדיון בשנית בוועדת השרים.

נעמה דניאל: ועדת השרים החליטה להתנגד להצעת החוק, בכפוף לכך שמשרדי הממשלה הרלוונטיים יוציאו רישיונות שימוש, אנחנו בעצם נהיה אחראים לוודא.

מאיר שטרית: מי שירצה תמונות, יפנה אליכם לבקש רישיון?

נעמה דניאל: לא, לא.

נעמה דניאל: הכוונה היא שרישיונות השימוש יועלו לאתר.

נעמה דניאל: הרישיונות יהיו במגבלות שכל משרד יקבע.

מאיר שטרית: מה זה רישיון שימוש?

נעמה דניאל: רישיון שימוש יועלה לאתר, הוא בעצם יחול על כל התמונות באתר, והוא יקבע שהשימוש יהיה מותר בחינם, בתנאים שיקבע כל משרד.

נעמה דניאל: יש רישיון כזה היום באתר של אוסף התצלומים הלאומי, שיצא בשיתוף אתנו ובעקבות החלטת ממשלה שהיתה בנושא, שבעצם מתיר לשימוש בחינם את כל התמונות של אוסף התצלומים הלאומי, במגבלות מצומצמות יותר מאלה שהוצעו בהצעת החוק המקורית, שהן שימוש לפרסומת מסחרית ולפעילות מפלגתית.

נעמה דניאל: כמו כן, הרישיון אוסר סילוף של התמונה, וזה חל על כל התמונות שנמצאות באתר.

נעמה דניאל: מי שרוצה לעשות שימוש שעולה על מה שמותר ברישיון, יכול לפנות ללשכת העיתונות הממשלתית והם יכולים להחליט בעניין פרטנית.

כרמל שאמה-הכהן: מה התנאים לקבלת רישיון כזה?

נעמה דניאל: להיכנס לאתר ולהוריד את התמונה.

נעמה דניאל: אם אתה עושה את השימוש שמותר לך לפי תנאי השימוש באתר, אתה לא צריך לעשות שום דבר אחר.

אתי בנדלר: חוץ מאשר לפנות במייל ולבקש, ולא יותר מ-20 תמונות.

נעמה דניאל: לא, לא.

אתי בנדלר: זה אגב, נכון להבוקר.

אתי בנדלר: בדקנו היום בבוקר.

נעמה דניאל: באתר של אוסף התצלומים הלאומי?

אתי בנדלר: כן.

נעמה דניאל: אני גם בדקתי.

אתי בנדלר: זה הוצא הבוקר – הוראות חדשות להזמנת תצלומים עד להעלאת האתר החדש, אבל תיכף אני אתייחס.

מיכל מסטיי: נמצא פה גם נציג של לשכת העיתונות הממשלתית, הוא יכול להסביר בפירוט.

מיכל מסטיי: זה איזשהו מעבר ביניים עד שניתן יהיה - - -

מאיר שטרית: עד שהחוק יאושר.

מסטיי מיכל: לא.

מסטיי מיכל: לא עד שהחוק יאושר.

כרמל שאמה-הכהן: משרד המשפטים, כפי שאתם רואים את המצב, כל התמונות יהיו באינטרנט, מי שירצה יוריד וישתמש בהתאם - - -

נעמה דניאל: התמונות שכל גוף יחליט להעלות לאינטרנט.

נעמה דניאל: כמובן שיש תמונות שלא ראוי להעלות אותן לאינטרנט – תמונות של המשטרה, תמונות של צבא-הגנה-לישראל.

כרמל שאמה-הכהן: ברור.

נעמה דניאל: התמונות שהגופים יחליטו להעלות לאינטרנט יהיו באינטרנט ויהיו זמינות לשימוש.

נעמה דניאל: יכול להיות שהן יהיו זמינות במגבלות של איסור על שימוש מסחרי או איסור על סילוף התמונות.

נעמה דניאל: כפי שאמרתי, יש גופים שיותר רגישים לסילוף של התמונות שלהם או לשימוש.

כרמל שאמה-הכהן: איפה הפער בין ההצעה של חבר הכנסת מאיר שטרית להצעה שלכם?

נעמה דניאל: הפער בעיקר התגלה בדיון שעבר, שבו הוצעו הצעות כגון לוותר באופן גורף על זכות היוצרים של המדינה או להתיר כל שימוש, כולל שימוש מסחרי וכולל סילוף.

תומר אשור: זה בשום שלב לא הוצע.

נעמה דניאל: זה דבר שחלק ממשרדי הממשלה לא יכלו לקבל אותו.

כרמל שאמה-הכהן: אי-אפשר לגשר על הפער הזה?

נעמה דניאל: כאמור, נכון להיום או לאתמול, הממשלה מתנגדת להצעת החוק בכך שאנחנו נסדיר את העניין בצורה מדויקת יותר ברישיונות שימוש.

נעמה דניאל: התחייבנו כלפי ועדת השרים שנעשה את זה, וזה מה שיקרה.

כרמל שאמה-הכהן: חבר הכנסת מאיר שטרית.

מאיר שטרית: כאמור, זה הדיון השלישי שאנחנו מקיימים בחוק הזה.

מאיר שטרית: אני רוצה להגיד, אל"ף, זה נגד כל מה שמקובל היום בעולם המערבי.

מאיר שטרית: בארצות-הברית, לא רק שמתירים שימוש חופשי בכל התמונות שמצולמות בבית הלבן, בקונגרס, בכל הממשל כולו, אלא גם במסמכים שלהם, הכול פתוח.

מאיר שטרית: אנחנו המדינה המטומטמת היחידה, ואני אומר את זה בצער – המטומטמת היחידה ששמה הסגר על החומרים שלה כדי שאנשים לא יוכלו להשתמש בהם באינטרנט.

מאיר שטרית: אני שואל אותך, תגיד לי אתה.

מאיר שטרית: כאשר יש אירוע – כל אירוע שקורה במדינה – מאיפה כל אתרי האינטרנט בעולם לוקחים צילומים ותמונות?

מאיר שטרית: אם ישראל לא מספקת אותם כי אי-אפשר לקבל אותם, כי יש עליהם איסור, אתה צריך לקבל רישיון או לשלם על כל תמונה, הם פונים לאתרים שכן נותנים את התמונות שלהם.

מאיר שטרית: נניח אירוע ה"מרמרה", מאיפה לוקחים את כל התמונות?

מאיר שטרית: מהתורכים או מה"מרמרה", והם מפיצים את התמונות האלה באינטרנט, בחדשות, בטלוויזיה, בכל מקום.

מאיר שטרית: מישראל - "יוק", nothing, למה?

מאיר שטרית: החוכמה הגדולה של שרי הממשלה, אני לא מבין אותה, ועוד יש לנו שר הסברה "פול טיים ג'וב".

מאיר שטרית: הרי אם ילד רוצה לכתוב עבודה על שדרות, נכנס ורוצה לחפש באינטרנט חומר על שדרות, אתה יודע מה אתה מוצא באינטרנט?

מאיר שטרית: ששדרות זה שטח כבוש מהפלסטינים, שנלקח מהפלסטינים בכיבוש נורא, אתה לא מוצא שום חומר ממשלתי שאתה יכול להוציא מהאינטרנט ולהשתמש בו.

מאיר שטרית: Y-net רוצה להשתמש בצילום של ראש הממשלה מלטף ילד בשריפה – אתה יודע מה, מציל את העולם, מדליק את שמש העמים, הולך לשריפה, מלטף את הילדים, מנחם את ההורים.

מאיר שטרית: אדוני היושב-ראש, כשראש הממשלה הולך לאיזשהו מקום, לשכת העיתונות הממשלתית שולחת צלמים, הם מצלמים אלפי תמונות – את הכול שמים באתר של לשכת העיתונות.

איציק אדרי: הלוואי.

איציק אדרי: הלוואי וזה היה כך.

תומר אשור: הם לא שמים.

מאיר שטרית: ראש הממשלה ביקר בשריפה כזאת, רוצים לצלם אותו – להראות בעיתון או באינטרנט תמונה של ראש הממשלה מנחם משפחה או מלטף ילד – הם לא יכולים, אסור להם.

מאיר שטרית: כל התמונות של שרים, ראשי ממשלה, רמטכ"לים, אחרים, מאיפה הן מפורסמות באינטרנט, אתה יודע מאיפה לוקחים אותן?

מאיר שטרית: רק מצילומי חוץ-לארץ.

מאיר שטרית: הייתי שר בהרבה מאוד ממשלות, שש פעמים הייתי שר במשרדים שונים.

מאיר שטרית: כשר הסתובבתי במקומות, כל מיני אירועים, טקסים, צילמו מלשכת העיתונות הממשלתית, צילמו מכל הכיוונים.

מאיר שטרית: אף תמונה כזאת לא תיכנס לאינטרנט, בצדק, כיוון שהם לא יכולים לקחת את התמונות, כל תמונה צריך לשלם עליה כסף.

מאיר שטרית: ההצעה שלי – אגב, ראש הממשלה ישב באולם כשהחוק עבר, הוא אמר: זה לא הגיוני, אני תומך בחוק.

מאיר שטרית: כנראה אין שר משפטים בארץ - לצערי אני אומר את זה - אין שר משפטים בארץ, אז תסלח לי, כולם עושים מה שמתחשק להם כפקידים, ואני אומר לך, זה פשוט מקומם ומרגיז.

מאיר שטרית: יש חוק.

מאיר שטרית: יש לו רעיון, לחוק.

מאיר שטרית: החוק אומר מבחינתי – מה שחברי הכנסת חתמו עליו, שהכנסת אישרה – כל התמונות שייכות לממשלה.

מאיר שטרית: כתוב בחוק: צבא-הגנה-לישראל, משרדי הממשלה לרבות הרשויות הכפופות להם, משטרת ישראל, הגנזך הלאומי, ארכיון התמונות של הכנסת, יהיו פתוחים לציבור, חינם.

מאיר שטרית: איזה זכויות שימוש, איזה רישום, מי יפקח על הרישיונות האלה?

מאיר שטרית: זו הרי בדיחה.

מאיר שטרית: מה זה רישיון?

מאיר שטרית: אם מישהו מצפצף עליכם, מוריד ועושה שימוש, מה תעשו?

מאיר שטרית: תלכו ותתבעו אותו?

מאיר שטרית: תיקחו עוד מאה פרקליטים שיתחילו לתבוע את האנשים שמשתמשים בתמונות באינטרנט?

מאיר שטרית: נראה לכם נורמלי?

מאיר שטרית: מי יפקח על זה?

מאיר שטרית: כבר פיקחו על הגנבים והשודדים והרוצחים, נשאר רק מי שלוקח תמונה, חלילה וחס, מהאתר הממשלתי, עליו עכשיו יטילו עונש, יחפשו בנרות מי, מאיפה לקחו.

מאיר שטרית: זה נראה לכם נורמלי?

מאיר שטרית: תגיד לי אתה מה ההיגיון בזה, מה בדיוק מנסים לחסוך מהציבור.

מאיר שטרית: הרי את הכסף הציבור שילם.

מאיר שטרית: התמונות זה כסף ציבורי – מצלמת אותן לשכת העיתונות הממשלתית, מצלמים אותן גופים ציבוריים על חשבון המדינה – זה כסף ששייך לציבור.

מאיר שטרית: מדוע הציבור בארץ ובעולם לא יכול להשתמש?

מאיר שטרית: מזווית הראייה של הסברה ממשלתית ודאי וודאי שזה נחוץ.

מאיר שטרית: מדינת ישראל – סלח לי – נדבקה באלם, לא רואים מאתנו שום תמונות.

מאיר שטרית: היו פה בתקופת האינתיפאדה פיגועי טרור מזעזעים שיכלו לזעזע את העולם כולו.

מאיר שטרית: אתה יודע שלא יכלו לפרסם שום תמונה שצולמה על-ידי לשכת העיתונות הממשלתית באירוע טרור?

מאיר שטרית: שום תמונה לא מפורסמת, מה שמפורסם זה רק מה שהפלסטינים מציגים.

מאיר שטרית: במלחמת "עופרת יצוקה" בעזה, מה הופיע באינטרנט?

מאיר שטרית: תבדוק מה מופיע באינטרנט.

מאיר שטרית: לא מופיעות תמונות של מחבלים מחזיקים ילדים – כמו שצה"ל צילם – מחזיקים ילדים כמגן.

מאיר שטרית: הרי תמונה אחת כזאת שווה אלף שרי הסברה, אלף.

מאיר שטרית: אתה מראה מחבלים עומדים עם ילדים ברחוב מול חיילים כדי להשתמש בהם כמגן, אתה מרסק להם את כל יחסי הציבור שלהם.

מאיר שטרית: שם זה לא יופיע, לא הופיע שום דבר.

מאיר שטרית: מה שמופיע זה הפלסטינים המסכנים שיושבים בתוך הבתים ויורים עליהם בתותחים, והבתים ההרוסים והאישה שבוכה על הבית שלה שנהרס.

מאיר שטרית: למה?

מאיר שטרית: כי הפלסטינים עושים הכול חופשי, והעולם משתמש בזה כמו שנראה לו.

מאיר שטרית: תגיד לי אתה מה לא הגיוני בזה.

מאיר שטרית: זה לא נגד הממשלה.

מאיר שטרית: אני חושב שכל שר היה רוצה שיפרסמו את התמונות שלו.

מאיר שטרית: אני לא מבין למה השרים מצביעים נגד דבר כזה.

מאיר שטרית: אגב, השר שאחראי על האינטרנט, השר מיקי איתן, התקשר אלי בעקבות ישיבת ועדת השרים אתמול ואמר לי: אני לא יכול להתגבר עליהם, הם פשוט לא מבינים בכלל על מה אני מדבר.

מאיר שטרית: זה לא רחוק מהאמת.

כרמל שאמה-הכהן: מה?

כרמל שאמה-הכהן: ששרים לא מבינים על מה הוא מדבר?

מאיר שטרית: על העניין הזה, כן.

מאיר שטרית: לא מבינים מה זה אינטרנט, לא מבינים איך זה עובד.

מאיר שטרית: הוא אומר שהוא ניסה, הוא נלחם בכל הכוח על זה.

מאיר שטרית: הוא עוד מנסה, הוא מתכוון להגיש ערר על החלטת הממשלה הזאת.

מאיר שטרית: לכן, אדוני היושב-ראש, אני מציע הצעה.

מאיר שטרית: תשמע את הדיון היום, תשמע את האנשים האחרים, לא רק אותי.

מאיר שטרית: אני מציע שלא נצביע היום – הבטחתי לשר מיקי איתן שאגיד לך, שאבקש ממך את זה בשמו גם - לא להצביע היום, לתת לו זמן להגיש ערר ונקיים עוד דיון אחד בעתיד, אני מקווה שישנו את דעתם בממשלה כי זה נראה לי מטופש.

מאיר שטרית: והרי תראו, לא לעולם חוסן.

מאיר שטרית: אני אומר לכם, משרד המשפטים, לא לעולם חוסן.

מאיר שטרית: הדברים מחר יכולים להשתנות, יהיה שר משפטים אחר.

מאיר שטרית: אם הייתי שר משפטים, הייתי ברגע – לא שואל אתכם בכלל – הייתי מאשר לא רק את זה, את כל המסמכים, הכול חופשי פתוח.

מאיר שטרית: תיכנסו בארצות-הברית, תראו, הכול פתוח, הכול.

מאיר שטרית: כל החומר של הקונגרס, כל החומר כולו מהתחלה עד הסוף – תמונות, מסמכים, ניירות – של הבית הלבן.

מאיר שטרית: חבל שאני לא יכול לחבר את האייפון שלי למצגת שלכם.

מאיר שטרית: כנס לאתר של הבית הלבן, כל יום יוצאות תמונות מהבית הלבן מה הנשיא אומר, מה הוא מדבר, עם מי הוא היה, מה הוא אמר, מה הוא אוכל, מה הוא שתה – הכול חופשי.

לאה ורון: ואיך אשתו מתעמלת.

מאיר שטרית: חופשי.

מאיר שטרית: אנחנו היחידים, מה, זה סודי?

מאיר שטרית: לראות שר שעושה טקס בארץ זה סודי, זה מפריע למישהו?

מאיר שטרית: אפשר לחשוב שהעלות הכספית היא כזאת שיש הכנסה ענקית ללשכת העיתונות הממשלתית מהכספים של התמונות.

מאיר שטרית: שאלתי פעם את ראש לשכת העיתונות הממשלתית, אורן הלמן – שעבר תפקיד – כמה כסף הם מקבלים מזה לשנה.

מאיר שטרית: זה peanuts, ממש לא כסף.

מאיר שטרית: בארץ יושבים מלא צעירים שיש להם אתרי אינטרנט, בלוגים, פוסטים, והם רוצים לקחת חומר ולהשתמש בו, לכתוב – אין להם כסף לשלם על התמונות האלה, 30 שקלים לתמונה.

אבי אוחיון: 20 שקלים.

לאה ורון: הוא כתב במכתב לוועדה שמדובר באובדן הכנסה של 400,000 שקלים.

מאיר שטרית: לשנה.

מאיר שטרית: תודה רבה.

תומר אשור: אבל הממשלה אחר כך אישרה לו את התקציב הזה.

מאיר שטרית: עזוב, היא הנותנת.

קריאה: למי המכתב הזה?

לאה ורון: ליושב-ראש ועדת הכלכלה.

לאה ורון: "אומנם מדובר על אובדן הכנסה של 400,000 שקלים לשנה ללע"מ, שהוא סכום משמעותי מסך תקציבה של לע"מ, וכן בהשקעה לא מבוטלת.

לאה ורון: ..

לאה ורון: אולם חשוב יותר לפתוח את התמונות לציבור הרחב.

לאה ורון: "

מאיר שטרית: יפה.

מאיר שטרית: אפילו הוא חושב כך.

מסטיי מיכל: ואכן נפתח.

מאיר שטרית: אני אומר לך, הרי גם אם זה עולה 400,000 שקלים לממשלה, הנזק שנגרם באי-הסברה הוא מיליונים, אולי מאות מיליונים – שמרסקים את התדמית של ישראל בכל העולם.

מאיר שטרית: אני לא בטוח שזה יפתור את כל הבעיות אבל לפחות אתה נותן כלי בידי אלה שרוצים להשתמש בו להסביר גם את ישראל.

מאיר שטרית: אני לא מסוגל להבין למה הוא מתעקש ללכת למצב של רישיונות, שממילא אי-אפשר לפקח עליהם.

מאיר שטרית: הרי אי-אפשר לפקח עליהם.

מאיר שטרית: לפי דברייך, אם Y-net רוצה לקחת תמונה מלע"מ, הוא צריך להיכנס לאתר, להוריד את הרישיון הזה, ויש לו מגבלה.

מאיר שטרית: זה מה שאת אומרת, נכון?

מאיר שטרית: שהוא לא יכול להשתמש בתמונה.

נעמה דניאל: לא.

נעמה דניאל: המגבלה היא שהוא לא יכול להשתמש למטרות פרסומת.

מאיר שטרית: Y-net זה פרסום.

קריאות: לא.

נעמה דניאל: לא, לא.

יהונתן קלינגר: אבל הוא לא יכול גם לגזור החוצה רק פנים של מישהו.

נעמה דניאל: Y-net יכול להיות שימוש מסחרי.

נעמה דניאל: שימוש מסחרי יכלול גם את אתר Y-net אולי.

מאיר שטרית: את רואה ודאי פרסומות ענקיות ברחובות שאלה מנשקים את אלה – כל אחד מנשק את השנייה או את השני – עם ראש הממשלה שלנו מנשק את אבו מאזן.

מאיר שטרית: התמונה הזאת, מישהו צילם את ראש הממשלה, נכון?

נעמה דניאל: נכון.

מאיר שטרית: הרי מותר, מותר חופשי לצלם.

מאיר שטרית: כשראש ממשלה מסתובב באיזשהו מקום ואני נמצא באירוע ציבורי, אני יכול לצלם אותו, ואז אני כן יכול להשתמש בזה לפרסומת.

מאיר שטרית: אז מה אתם מונעים?

מאיר שטרית: אתם לא יכולים למנוע את הפרסומת בסוף.

מאיר שטרית: הרי הדברים פתוחים, אנשים אחרים כן מצלמים.

מאיר שטרית: איזה נזק ייגרם לראש הממשלה שעשו אתו פרסומת?

נעמה דניאל: אנחנו חושבים שזה לא ראוי שישתמשו בתמונות של המדינה.

מאיר שטרית: מה אכפת לך?

נעמה דניאל: משום שזה גורם לזילות, ובנוסף לכך אנחנו חוששים ממראית-עין - -

מאיר שטרית: מה הזילות בזה?

נעמה דניאל: - - של אישור בעצם, שתנובה תשתמש בפרסומת בתמונה - - -

מאיר שטרית: אני מסכים שתכתבו בחוק: ובתנאי שזה לא ישמש לפרסומת.

מאיר שטרית: אני מסכים.

נעמה דניאל: זה מה שכתוב ברישיון.

מאיר שטרית: זה האיסור היחידי שיש?

נעמה דניאל: יש איסורים נוספים – איסור על פעילות מפלגתית.

מאיר שטרית: מאה אחוז, מקובל עלי.

מאיר שטרית: אבל מה זה פעילות מפלגתית?

מאיר שטרית: ראש ממשלה לא מפרסם תמונות שלו בבחירות?

מאיר שטרית: עכשיו כשהוא רץ, הוא מוציא את כל התמונות שלו ואלבומים, ומפרסם מה שהוא רוצה, אתם מונעים ממנו?

מאיר שטרית: הוא משלם לכם על כך?

נעמה דניאל: על זה לע"מ יוכלו לענות.

מסטיי מיכל: יש כרגע הנחיות של היועץ המשפטי לממשלה שצריך לתקן אותן בשביל שנוכל לאפשר שימוש מפלגתי בתמונות האלה, וברגע שזה יתוקן על-ידי משרד המשפטים אנחנו נוכל לאפשר.

מאיר שטרית: לא משתמשים בערוצי טלוויזיה?

מאיר שטרית: לוקחים מהטלוויזיה את כל התוכניות ומשתמשים בהן.

קריאה: ברור.

מאיר שטרית: אני הייתי ראש מטה ההסברה של הליכוד בתקופת שרון, כשהוא נבחר נגד ברק, עמדתי בראש מטה ההסברה.

מאיר שטרית: כל החומרים של הטלוויזיה היו אצלנו על המחשב – הכול, הכול.

אבי אוחיון: רכשתם אותם.

מאיר שטרית: אני לא יודע.

אבי אוחיון: רכשת אותם מהטלוויזיה.

אבי אוחיון: במסגרת איזשהו הסכם איתם אמרת להם – תנו לי להשתמש.

אבי אוחיון: יכול להיות שלקחו ממך יותר כסף כי רצית להשתמש בזה.

מאיר שטרית: אני לא זוכר שלקחו כל כך הרבה כסף, לא זכורה לי הוצאה כל כך גדולה על הבחירות בעניין הטלוויזיה, והשתמשנו בבחירות – כל מפלגה יכולה להשתמש בחיוב, להשתמש בשלילה בצילומים האלה- בכל העולם עושים את זה.

מאיר שטרית: איזה נזק נגרם?

מאיר שטרית: הרי בסופו של דבר אי-אפשר למנוע, אתם לא יכולים למנוע שימוש בתמונה של מישהו לפרסום.

מאיר שטרית: אם אדם רוצה מאוד תמונה של מישהו, הוא יצלם אותו וישתמש בה.

מאיר שטרית: זה מאוד פשוט.

אבי אוחיון: זה לא כל כך פשוט.

נעמה דניאל: אני רק רוצה להפיס את דעתך במידת מה.

נעמה דניאל: יש גם היום אתרים – דרך אתר פליקר של משרד החוץ ושל צה"ל – שם מועלות תמונות ברישיון שימוש שהוא כן במגבלות - במגבלה של שימוש מסחרי – אבל התמונות פתוחות ואפשר להפיץ אותן, אפשר להעתיק אותן.

איציק אדרי: אי-אפשר להפיץ אותן כי למשל לי יש בלוג שיש שם פרסומת קטנה של גוגל, שאני מרוויח ממנה 20 שקלים בחודש, זה שימוש מסחרי.

מאיר שטרית: נעמה, נגיד Y-net לוקח תמונה של מישהו, ברישיון, שם אותה באתר שלו.

מאיר שטרית: באתר יש פרסומות, יש באנרים, הרי מזה הם חיים.

מאיר שטרית: תמונה לא מופיעה בבאנר, היא מופיעה באתר כדי למשוך אנשים להיכנס.

מאיר שטרית: זה נקרא שימוש פרסומי.

נעמה דניאל: בחלק מפסקי-הדין זה נחשב שימוש מסחרי.

מאיר שטרית: זאת אומרת, אסור יהיה להשתמש בזה.

תומר אשור: וגם הם לא יודעים.

תומר אשור: הם לא יודעים בדיוק מה זה אומר.

נעמה דניאל: זה לא שימוש למטרות פרסומת.

נעמה דניאל: לכן, ברישיון של אוסף התצלומים הלאומי נקבע שהשימוש יהיה למטרות פרסומת.

נעמה דניאל: שיהיה ברור ששימוש כזה הוא לא פרסומת ב-Y-net.

נעמה דניאל: אם התמונה עצמה לא משמשת לפרסומת ישירה, לפי הרישיון של אוסף התצלומים הלאומי, השימוש מותר.

מאיר שטרית: אז אני מוכן שתכתבו בחוק שאסור להשתמש בתמונות עצמן ספציפית, לפרסום.

מאיר שטרית: מקובל עלי.

מאיר שטרית: איזה איסורים נוספים קיימים מלבד זה?

תומר אשור: להעלות לאינטרנט – זה אחד האיסורים.

מאיר שטרית: אסור להעלות לאינטרנט?

מאיר שטרית: היא לא אמרה את זה.

תומר אשור: תומר אשור, אני יושב-ראש הוועד המנהל של עמותת ויקימדיה.

תומר אשור: משרד המשפטים פה מספר לנו שאסור ליצור "יצירה נגזרת".

תומר אשור: יצירה נגזרת זה אומר לעשות איזשהו שינוי – והם משתמשים במלים גבוהות כמו "סילוף".

תומר אשור: אגב, אני מסכים, לא צריך לסלף את התמונות של המדינה, זה לא הוצע בדיון הקודם אבל חבר הכנסת שטרית לא הציע להשתמש בתמונות כ"סילוף".

מאיר שטרית: בהחלט.

תומר אשור: "יצירה נגזרת" זה להעלות לאינטרנט.

תומר אשור: ברגע שמעלים לאינטרנט - -

מאיר שטרית: אתה עושה כתבה ושם את התמונה.

תומר אשור: - - צריך להתאים את הגודל של התמונה, זה כבר "יצירה נגזרת".

יהונתן קלינגר: או לחתוך החוצה.

תומר אשור: כן, אם אני רוצה לחתוך החוצה את השוליים, לא משהו שמשנה את המשמעות של התמונה – אי-אפשר, זו "יצירה נגזרת".

תומר אשור: אלה דברים שההצעה של משרד המשפטים לא מאפשרת.

מאיר שטרית: נעמה, הוא צודק?

מאיר שטרית: מעניין אותי אם הוא צודק.

תומר אשור: אני רוצה לצטט מסמך שהוגש בשנת 97' לוועדת הכלכלה, נכתב שם כך: "חוק זכויות יוצרים החדש חייב לשחרר לטובת הציבור את זכויות הקניין של המדינה במידע ציבורי וביצירות אשר מומנו מן הקופה הציבורית.

תומר אשור: לרפורמה זו עשויה להיות השפעה מכרעת להגשמת תכליות חוקי חופש המידע.

תומר אשור: כמו כן, שחרור משאבי מידע כאלה מזכויות קניין יאפשר שגשוג ביצירתם של תכנים חדשים אשר ייטלו מידע ציבורי חופשי ויעניקו לו ערך מוסף.

תומר אשור: עניין זה יאפשר פריחה בתעשיית המידע בישראל וכן הפצה יעילה וזולה יותר, בתקשוב ובאמצעים אחרים של מידע ציבורי, לרווחתו של הציבור הרחב ולשיפור תפקודו של המשק בישראל.

תומר אשור: " את המסמך הזה הגיש צוות חוק ומשפט של ועדת המשנה לתקשוב ומידע בשנת 1997.

תומר אשור: באותו מסמך הם טבעו את הביטוי "ממשל זמין", שאחר כך הפך להיות מה שאנחנו מכירים בתור "ממשל זמין".

תומר אשור: יש לי כאן ציטוט של עורך-דין בריאן ניגן, שהיה בעת פרסום הדברים שאני אצטט, היועץ המשפטי של ועדת האינטרנט באגף החשב הכללי, הוא אומר: "אפשר להבין את ההגנה המוסרית"- הוא מספר כאן על זכויות יוצרים – "אפשר להבין את ההגנה המוסרית כאשר היא מיושמת לגבי אדם, קשה להבין את ההיגיון של הגנה כזאת כאשר היוצר הוא המדינה.

תומר אשור: לפיכך, מתבקשת השאלה האם יש בכלל משמעות לזכויות יוצרים לגבי פרסומי המדינה" – זה מהחשב הכללי אמרו.

תומר אשור: ישב שר ההסברה בוועדת העלייה ואמר – ואני מדלג פה על לע"מ – אמר כך: "צריך לציין שמדיניות "שב ואל תעשה" כנראה שלא כל כך עוזרת לנו בהתמודדות הקשה".

תומר אשור: הוא מספר איך המשרד שלו רוצה להקים אתר – "כן, אלה סדרי גיהנום, עוברים עם אישור ועם כל דחיפה, וכן הלאה".

תומר אשור: אני מסכים, אני כבר יושב עם החוק הזה מספיק זמן כדי לגלות שזה נכון.

תומר אשור: נאמרו עוד שני דברים: "אנחנו הולכים, באמצעות גוף חיצוני, לא בתוך המשרד, לגייס צעירים רבים ברחבי העולם, להכשיר ולהפעיל צעירים רבים ברחבי העולם בדיוק לפעילות הזאת ברשתות החברתיות ובאינטרנט בכלל", ואז הוא אומר: "יש דברים שמערכת ממשלתית לא יכולה לעשות.

תומר אשור: ואני אגיד לכם, לא יודע אם בחיוך או בצער - אחרי ההצלחה המוצדקת, ואני כמו שראיתם גם כאן, גם כשאני ביום קשה" – הוא מספר כאן על סרטון שהופק באתר שנקרא "לאטמה" – "לא יכול להתאפק ומתחיל לצחוק".

תומר אשור: "צריך להבין, שום ממשלה בעולם ושום משרד ממשלתי לא יכול לעשות דבר כזה וגם אילו בסרט הזה של "לאטמה" היה כתוב בסוף – הופץ על-ידי או מומן על-ידי או יזום על-ידי משרד ההסברה והתפוצות של ישראל, זה היה הורג את הסרט.

תומר אשור: יש דברים שממשלה לא יכולה לעשות.

תומר אשור: "

מאיר שטרית: נכון.

תומר אשור: הוא מדבר כאן על לגייס צוות של אנשים צעירים, של רשתות חברתיות.

תומר אשור: אני מוכן לחסוך להם את הכסף.

תומר אשור: שישחררו את התמונות שלהם ברישיון חופשי, מחר התמונות האלה בויקיפדיה.

תומר אשור: צה"ל, לפני כמה חודשים התחיל להעלות את התמונות שלו ברישיון מתאים, כזה שאפשר להשתמש בו בויקיפדיה.

תומר אשור: תוך שלושה ימים כל התמונות האלה היו בויקיפדיה.

תומר אשור: במהלך חודש צפו בהן 400,000 איש.

תומר אשור: גם אם יעסיקו את כל צה"ל, הם לא יצליחו למשוך traffic כזה לאתרים שלהם, 400,000 צפיות בתמונות האלה של צה"ל.

תומר אשור: אחרי חודש של שימוש מישהו החליט שהחוסן הלאומי של מדינת ישראל כנראה נפגע, ועצרו את זה.

מאיר שטרית: הפסיקו את שחרור התמונות.

תומר אשור: הפסיקו את שחרור התמונות.

תומר אשור: הם משחררים אותן ברישיון, לא לשימוש מסחרי, ללא יצירות נגזרות – כזה שאף אחד באינטרנט לא יכול להשתמש בו - אני חי אינטרנט, אני יודע.

מאיר שטרית: אני רוצה להבהיר את הנקודה הזאת עם נעמה.

מאיר שטרית: האם מה שהוא אומר נכון?

מאיר שטרית: זאת אומרת, "יצירה נגזרת", אסור לקחת תמונה ולשנות אותה באיזושהי צורה ולהכניס אותה לאינטרנט.

מאיר שטרית: האם זה איסור, זו עבירה על הרישיון שאתם מציעים?

נעמה דניאל: זה יצירה נגזרת.

נעמה דניאל: בתחילת דבריי טענו שהמשרדים רוצים להחליט אילו תמונות יותרו לשימוש הציבור, זאת אומרת אם התגלגלה לידי אדם מהציבור תמונה חסויה של המשטרה, הוא לא יוכל לסרוק אותה ולהעלות אותה לאינטרנט כי זאת תהיה הפרת זכות יוצרים.

דלית קן-דרור: אבל זה לא בזכות יוצרים.

תומר אשור: נעמה, זה לא הוצע בשום שלב, וזה גם עלה בדיון הקודם.

תומר אשור: זכויות יוצרים הן זכויות קנייניות, המטרה שלהן היא בכסף.

מאיר שטרית: השאלה שלי לגבי התמונות באתר, אני עוד לא נכנס למה ייכנס לאתר.

מאיר שטרית: לגבי התמונות באתר, האם הוא צודק כשהוא אומר שאם Y-net יקחו תמונה ויקטינו את גודלה כדי להתאים אותה למסגרת, זה נקרא "יצירה נגזרת"?

נעמה דניאל: זה יכול להיחשב "יצירה נגזרת".

מאיר שטרית: ולכן אסור להשתמש בזה, על-פי מה שאתם מציעים היום.

נעמה דניאל: אנחנו נתאים את הרישיון כך שלא יאסור שימוש כזה.

נעמה דניאל: הכוונה שלנו היא למנוע סילוף שיכול להתבצע בתמונות - -

מאיר שטרית: אני נגד סילופים.

נעמה דניאל: - - או שימוש פוגעני שיכול לקרות.

מאיר שטרית: אני מסכים – נגד סילוף.

מאיר שטרית: אני מדבר על "יצירה נגזרת".

מאיר שטרית: יצירה נגזרת, את סוגרת את הידיים גם לויקיפדיה, גם לכל האינטרנט – זאת המשמעות של ה"יצירה הנגזרת" כפי שכתוב בחוק היום, או מה שאתם מציעים.

נעמה דניאל: אנחנו ניקח את זה בחשבון.

אתי בנדלר: מה זה "שימוש פוגעני", נעמה?

נעמה דניאל: "שימוש פוגעני" זה שימוש שיכול להעמיד את המדינה באור - - -

מאיר שטרית: מי קובע את זה?

אתי בנדלר: באיזה אור?

נעמה דניאל: כלומר, אם לוקחים תמונה ומסלפים אותה כך שמשנים את ההיסטוריה - - -

לאה ורון: לא.

לאה ורון: השאלה לא היתה מה זה סילוף אלא מה זה "שימוש פוגעני".

אתי בנדלר: מה זה "סילוף" אני יודעת.

אתי בנדלר: מה זה שימוש פוגעני?

נעמה דניאל: שימוש פוגעני זה לסלף את התמונה כך ש - - -

אתי בנדלר: לא.

אתי בנדלר: הסילוף אסור, לא צריכים להוסיף לזה שימוש פוגעני.

אתי בנדלר: זאת אומרת, את מרשה סילוף שלא לשימוש פוגעני?

אתי בנדלר: אני רוצה להבין.

נעמה דניאל: גם הוצאה מקונטקסט יכולה במקרים מסוימים להיחשב לשימוש פוגעני.

מאיר שטרית: איך אפשר להוציא תמונה מקונטקסט?

מאיר שטרית: אתם כותבים בחוק גם שאתם רוצים שיהיה כתוב על כל תמונה – לתת את הקרדיט ללע"מ או לממשלה.

תומר אשור: בניגוד לעמדה של שר ההסברה.

מאיר שטרית: שמעת מה אומר שר ההסברה, והוא צודק – אם יכתבו על זה נעשה על-ידי ממשלת ישראל, "מתה" התמונה, אין לה יותר השפעה בחוץ.

מאיר שטרית: זה ברור לכם, זו תמונה מטעם.

מאיר שטרית: כל הרעיון הוא לקחת תמונות, להשתמש בהן – אנשים שרוצים לשמור על מדינת ישראל.

מאיר שטרית: יש מלא צעירים יהודים בארץ ובעולם שמשתמשים באינטרנט, מנסים להגן על המדינה – אני מכיר את זה מלמטה- והם לא מצליחים לקבל מישראל תמונות, הם לא מצליחים להיכנס ולהוריד תמונות - לא בויקיפדיה, לא בבלוגים, לא בפוסטים, לא ברשתות החברתיות.

מאיר שטרית: הם נעולים, הם לא יכולים לעשות כלום.

מאיר שטרית: זה נראה לכם נורמלי?

מאיר שטרית: אני רואה אנשים שרוצים לעזור למדינה.

מאיר שטרית: אם פלסטיני ייכנס לאתר ויוריד תמונות, ישתמש בהן ויסלף – יעשה את ראש הממשלה עומד על הראש הפוך – מה תעשי לו, תתבעי אותו?

תומר אשור: אני אתבע אותו על זכויות יוצרים.

מאיר שטרית: כן, בניגוד לזכויות יוצרים, ויסלף את זה – מה תעשי לו?

מאיר שטרית: יש לך בכלל יכולת לפקח על זה?

נעמה דניאל: הכוונה היא לשימוש שמר אשור מדבר עליו – של הקטנת תמונה או התאמה כלשהי.

נעמה דניאל: הכוונה היא למנוע שימוש פוגעני.

מאיר שטרית: מי ישתמש בזה לשימוש פוגעני?

מאיר שטרית: רק אויבי ישראל, אז מה את יכולה לעשות להם?

מאיר שטרית: הם יכולים להיכנס לאתר, לצפצף על הרישיון שלך ולעשות בזה מה שהם רוצים, מה תעשי להם?

מאיר שטרית: תתחילי לתבוע אותם?

ישראל חסון: היהודי, יש לו המון שנות ניסיון, תני לו הסבר קצת יותר מדויק למה את מתכוונת.

ישראל חסון: אני יושב ומנסה להבין מה את מתכוונת ב"שימוש פוגעני".

ישראל חסון: היא אומרת - אסור לסלף.

ישראל חסון: זה מובן?

ישראל חסון: בזה זה נגמר.

מאיר שטרית: מקובל עלי.

ישראל חסון: זה המכנה המשותף הכי רחב של העניין הזה.

ישראל חסון: סילוף – כל אחד מתרגם את זה כרצונו.

ישראל חסון: השאלה אם זה לא מספיק לך.

נעמה דניאל: אפשר להפנות את השאלה הזאת גם למשרדי הממשלה השונים.

אתי בנדלר: אני מבקשת להתייחס להבדל הגישות בין החוק לבין החלטת הממשלה, ברשותכם.

אתי בנדלר: קודם כול, הנוסח שהופץ באתר כרגע ושחבר הכנסת שטרית אומר שזה לא הנוסח שלו – אכן, זה לא הנוסח שלו.

אתי בנדלר: דא עקא, בישיבה הקודמת, לאחר שנציגי הממשלה דיברו לא מעט, ובצדק, על כך שבמסגרת תמיכת הממשלה בדיון המוקדם בהצעת החוק שלך אתה התחייבת לתאם עימם, ולאחר שהובא לידיעתי שיש מגמה להחזיר את הצעת החוק לדיון נוסף - -

מאיר שטרית: אני דנתי עם השר האחראי, מיקי איתן.

אתי בנדלר: - - בוועדת שרים לענייני חקיקה, ביקשתי בכל מקרה מנציגי משרד המשפטים ואמרתי להם: יכול להיות שוועדת השרים תשנה את החלטתה ויכול להיות שלא.

אתי בנדלר: מכל מקום, ועדת הכלכלה איננה כבולה להחלטת ועדת השרים לענייני חקיקה.

מאיר שטרית: נכון.

אתי בנדלר: ולפיכך, אני מבקשת מכם להעביר לי נוסח למקרה – או שוועדת השרים תחליט שלא לקבל את השינוי בעמדה לתמוך, זאת אומרת שהיא עדיין תחליט לתמוך בהצעת החוק בכפוף לתיאום, או שהיא תחליט אחרת אבל ועדת הכלכלה בכל זאת תרצה לדון בהצעת החוק - -

מאיר שטרית: הנה הנוסח – שדנו בו בישיבה שעברה – שהויקיפדיה הציעו.

אתי בנדלר: - - תגידו לי למה אתם הייתם מוכנים, למה משרדי הממשלה היו מוכנים, עם איזה נוסח הם היו יכולים לחיות.

מאיר שטרית: את אומרת את זה לממשלה, לא לי.

אתי בנדלר: אמרתי את זה לממשלה.

אתי בנדלר: ומה שהועבר אלינו – גם כתבתי לך את זה במייל – מה שהועבר אלינו והופץ באתר הוועדה זה הנוסח שנציגי הממשלה הכינו לפני הדיון בוועדת השרים לענייני חקיקה.

נעמה דניאל: נציגי משרד המשפטים.

אתי בנדלר: כן, נציגי משרד המשפטים.

לאה ורון: בכל מקרה, בתום הדיון הראשון בהצעת החוק בוועדת הכלכלה.

אתי בנדלר: כן.

אתי בנדלר: מכל מקום, כרגע אומרים נציגי הממשלה כולם, שבשל ההחלטה החדשה של ועדת השרים, הם חייבים להתנגד לכל נוסח שהוא, אבל בהנחה שהוועדה בכל זאת תקדם נוסח, זה נוסח שהם יכולים לחיות איתו.

אתי בנדלר: זה הנוסח שפורסם כרגע באתר.

מאיר שטרית: הם מתנגדים לחוק בכלל?

מאיר שטרית: לא הבנתי.

מאיר שטרית: הממשלה מתנגדת?

אתי בנדלר: כרגע הממשלה מתנגדת לגמרי לחוק, זו המשמעות של החלטת ועדת השרים לענייני חקיקה.

מאיר שטרית: יש לי הצעה, אדוני היושב-ראש, בואו נצביע על הנוסח שאני מציע, ושהממשלה תפיל את זה במליאה – אין לי בעיה.

אתי בנדלר: רגע, עוד לא התחלנו לקרוא אותו, חבר הכנסת שטרית.

כרמל שאמה-הכהן: לפני חצי שעה ביקשת ממני לא להצביע.

מאיר שטרית: לא, אני אומר – לאור דבריה.

אתי בנדלר: אני רוצה להסביר בכל זאת מה ההבדל בין רישיונות השימוש שוועדת השרים החליטה לאפשר במסגרתם שימוש חופשי ביצירות צילום של המדינה, זכות יוצרים בהן, לבין הצעת החוק – ותקני אותי, נעמה, אם אני טועה.

אתי בנדלר: ההבדל הוא שבהתאם להחלטת ועדת שרים, כל משרד יפרסם את רישיונות השימוש שהוא נותן לשימוש במאגרי התמונות שלו.

מאיר שטרית: כל משרד יעשה רישיונות בנפרד?

אתי בנדלר: כל משרד ייתן את רישיונות השימוש שלו, וכך, בצורה כזאת יכול כל משרד לקבוע תנאים שונים- בין שאותם תנאים הם ראויים, אם מסתכלים במבט כולל, ובין שלא.

אתי בנדלר: זאת אומרת, אינני יודעת עד כמה החלטת ועדת השרים קבעה הנחיות לעניין רישיונות השימוש.

מאיר שטרית: הרישיון שמשרד המשפטים מדבר עליו, זה לא חל על כלל המשרדים?

אתי בנדלר: לא, מדובר באופן כללי – כך אני הבנתי – על הנחיות כלליות, עם אפשרות התאמה על-ידי המשרדים השונים.

אתי בנדלר: הנכון הדבר או לא?

נעמה דניאל: הרעיון הוא שהרעיון הכללי יהיה זהה בין המשרדים, כלומר פתיחת התמונות לשימוש חופשי על-ידי הציבור, אך כל משרד יחליט לגבי מה הוא לא יכול להתפשר.

נעמה דניאל: יש משרדים שמאוד מתנגדים לשימוש מסחרי, וסיבותיהם עמם, ויש משרדים שמאוד מתנגדים לסילוף של התמונות שלהם.

אתי בנדלר: אני לא מבינה.

אתי בנדלר: משרד אחד יחליט שהוא מסכים שיסלפו את תמונותיו, ומשרד אחר יחליט שאיננו מסכים לסילוף?

לאה ורון: זאת גישה ערכית של אנשים שמייצגים את המשרד.

אתי בנדלר: משרד אחד יחליט שהוא מסכים לשימוש מסחרי, ואחר יאמר שהוא איננו מסכים לשימוש מסחרי?

אתי בנדלר: איך המנגנון ילך, אני לא מבינה.

מאיר שטרית: אם זה שר מש"ס אני אכתוב באיסורים, אסור לו לשים שום תמונה שלי כשאני יושב עם נשים.

תומר אשור: לא בשבת.

מאיר שטרית: או שצולמה בשבת.

אתי בנדלר: ואם חס וחלילה, אישה בשבת...

לאה ורון: עם שרוול קצר.

לאה ורון: ..

נעמה דניאל: הרעיון הוא שמשרד המשפטים יתאם בין המשרדים השונים, אבל כן, לשמור להם מרווח פעולה שאנחנו חושבים שהוא ראוי.

נעמה דניאל: אולי גם תשמעו את הנציגים של צה"ל ושל המשטרה שיסבירו למה התמונות שלהם אולי יותר רגישות מתמונות של משרדים אחרים.

כרמל שאמה-הכהן: יש נוסח שמשרד המשפטים יכול להסכים לו?

אתי בנדלר: כרגע הם לא רשאים להסכים גם לנוסח שהם - - -

נעמה דניאל: הנוסח שעלה לאתר אוסף התצלומים הלאומי הוא נוסח שנקבע על-ידי לשכת העיתונות הממשלתית בשיתוף עם משרד המשפטים, וכל משרד לפי צרכיו.

שירן שושנה: ארכיון המדינה יאמץ אותו בשינויים קלים בלבד.

אתי בנדלר: איזה שינויים, למשל?

שירן שושנה: ארכיון המדינה יאמץ את הרישיון שגובש בלשכת העיתונות הממשלתית יחד עם משרד המשפטים, בשינויים קלים שנוגעים לזכויות היוצרים על "יצירות יתומות".

שירן שושנה: יש הרבה מאוד יצירות שבעליהן לא ידועים, שמופקדות בארכיון המדינה, וביחס אליהן אנחנו נתאים את הרישיון.

שירן שושנה: מעבר לזה, הרישיון מקובל.

אתי בנדלר: נדמה לי שלגבי "יצירות יתומות" אין חילוקי דעות.

אתי בנדלר: נקודת המוצא היא שמדובר רק ביצירות צילום שאין חילוקי דעות לגבי השאלה למי זכות היוצרים בהן.

דן אור-חוף: אלא אם כן אנחנו יודעים שזה Public Domain, שהן נחלת הכלל, שעברו 50 שנה.

אתי בנדלר: אם עברו 50 שנה, אין בעיות.

אתי בנדלר: אגב, יוזכר כאן שתקופת ההתיישנות של זכות היוצרים ביצירות שלמדינה זכות יוצרים בהן, היא קצרה מתקופת ההתיישנות לגבי יצירות אחרות.

מאיר שטרית: מהי תקופת ההתיישנות?

אתי בנדלר: בדרך כלל 70 שנה – נדמה לי ממותו של היוצר, ולגבי המדינה 50 שנה.

תומר אשור: מיום הפרסום.

אתי בנדלר: לגבי המדינה, 50 שנה מהפרסום הראשון.

קריאה: כתבי ז'בוטינסקי שוחררו לפני שנתיים.

נעמה דניאל: צריך לציין שאם זאת יצירה מוזמנת, יכול להיות שתקופת ההגנה תתארך בהתאם.

נעמה דניאל: אם מדובר ביצירה מוזמנת, יכול להיות שתקופת זכות היוצרים תתארך משום שהתקופה נקבעת במקרים מסוימים לפי היוצר המקורי.

קריאה: אם המדינה עושה הסכמים נפרדים.

קריאה: ביצירה שהוזמנה על-ידי המדינה, המדינה היא הבעלים הראשון בזכויות היוצרים.

נעמה דניאל: יש תמונות שנוצרו לפני - - -

אתי בנדלר: לפני התיקון האחרון לחוק זכות יוצרים, בסדר.

תומר אשור: יש עוד הבדל השקפה אחד גדול בין החוק לתקנות שמשרד המשפטים מנסה לקדם.

תומר אשור: כשהחוק הזה עלה בפעם הראשונה ניסינו להיפגש עם המשרדים כדי לקדם רישיונות שימוש.

תומר אשור: אני, בצוות שלי, הייתי בעד רישיונות שימוש, התווכחתי עם כל האנשים בצד שלי שאמרו שברישיון שימוש זה לא ילך, המדינה לא תקדם את זה, מה שהם נותנים הם יוכלו אחר כך לקחת, ואני התעקשתי, אמרתי שזה הישג מספיק טוב.

תומר אשור: נפגשתי עם משרד המשפטים, נפגשתי עם כל מיני גופים.

תומר אשור: כולם מאוד בעד הרעיון, אבל שנתיים הם לא מקדמים רישיונות שימוש.

תומר אשור: אתמול התכנסה ועדת השרים בבהילות לאשר - -

מאיר שטרית: תוך יום?

תומר אשור: - - להפיל את החוק לפני הישיבה.

תומר אשור: אני לא צופה שיהיו רישיונות שימוש בזמן הקרוב, או אף פעם – זה לוקח להם שנים, הם מנסים לנפנף את זה.

מאיר שטרית: 50 שנה.

תומר אשור: אני ממש מרגיש שאני נלחם במשרד ההסברה על הזכות להסביר את ישראל, ככה אני מרגיש.

תומר אשור: אני רוצה תמונות, אומרים לי: לא, אבל לא תוכל לגזור את השמים מהתמונה ולא לשימוש, אם יש פרסומות, על-פי פרשנויות מסוימות, Y-net זה גוף מסחרי – זה ברור שזה גוף מסחרי – הבלוג שלי שיש בו פרסומות הוא גוף מסחרי לפי ההגדרות האלה, אני לא יכול להשתמש בתמונות ואני לא אוכל אף פעם.

אתי בנדלר: אני רוצה להשלים מה שאמרתי לגבי ההבדלים בין נושא רישיונות השימוש לבין הצעת החוק.

אתי בנדלר: קודם כול, חוסר אחידות, כפי שאמרתי, בין משרדי הממשלה השונים.

מאיר שטרית: ודאי.

אתי בנדלר: הדבר השני, שאולי עוד יותר מכריע בעיניי בנושא הזה, הוא שמי שנותן את רישיון השימוש יכול גם לבטל את רישיון השימוש או לשנות את תנאיו – לא אחרי שמשתמש ספציפי קיבל אלא באופן כללי.

אתי בנדלר: היום יכול משרד לפרסם רישיון שימוש שבעצם מאפשר שימוש כמעט חופשי – לרבות סילוף, אם אתם רוצים, ולרבות שימוש מפלגתי וכל התנאים שחשבו עליהם כתנאים מגבילים מראש – ומחר לומר שאין יותר שימוש חופשי או שהשימוש יהיה כרוך בתשלום, וזו לדעתי הבעיה אולי העיקרית בעניין הזה.

אתי בנדלר: אני הייתי חושבת אולי שאפשר להתקדם הלאה במחשבה ולהסדיר את הנושא באמצעות תיקון לחוק שיורה – שיורה החוק עצמו לתת רישיונות שימוש, ובלבד שלא יוגבל ברישיונות או לא ייקבע ברישיונות, ואז לקבוע רשימת תנאים - -

מאיר שטרית: חל על כולם.

אתי בנדלר: - - שהכנסת רואה אותם לנכון שיחולו לגבי כולם.

אתי בנדלר: אולי ליצור איזשהו דבר כזה.

כרמל שאמה-הכהן: אורי, בבקשה.

אורי רוזנווקס: אורי רוזנווקס, פורום היוצרים הדוקומנטריים.

אורי רוזנווקס: אני רוצה להפנות שאלה לחבר הכנסת שטרית.

אורי רוזנווקס: בדיון הקודם העליתי את העניין של שימוש חופשי של החומרים האלה מהארכיונים השונים גם בסרטים דוקומנטריים, ואתה הסכמת איתי, אמרת שבעיניך אין עם זה בעיה.

מאיר שטרית: נכון.

מאיר שטרית: בעיניי כן.

אורי רוזנווקס: אני לא רואה הבדל בין סרט דוקומנטרי לבין Y-net, לצורך העניין, ורציתי לדעת איפה זה עומד בהצעה החדשה, האם יש איזושהי התייחסות, ולתזכר את העניין הזה.

אתי בנדלר: באותו מקום שסרט דוקומנטרי זה שימוש מסחרי.

מאיר שטרית: כרגע פוסלים אפילו את הדבר היותר קטן.

אתי בנדלר: עקרונית, סרט דוקומנטרי זה שימוש מסחרי, שאגב, בהתאם להצעת החוק המקורית שלך, חבר הכנסת שטרית, היה אסור.

אתי בנדלר: הצעת הממשלה להסדרה ברישיונות שימוש מאפשרת גם שימושים מסחריים, אלא אם כן מדובר בפרסומת, ולכן אין ספק שאיך שלא יהיה, ככל הנראה ניתן יהיה להשתמש בחומרים – כך אני מבינה את ההצעות.

מאיר שטרית: בנוסח פה כתוב: לא ייעשה ביצירת הצילום שימוש מסחרי.

אתי בנדלר: להיפך, הממשלה מוכנה שכן ייעשה שימוש מסחרי.

מאיר שטרית: אבל זה לא מה שכתוב בחוק.

מאיר שטרית: כתוב "לא ייעשה".

אתי בנדלר: באיזה נוסח?

מאיר שטרית: סעיף 2.

תומר אשור: הנוסח באתר הוועדה.

לאה ורון: גם בנוסח באתר הוועדה וגם בנוסח הצעת החוק שהגיש חבר הכנסת שטרית נאסר השימוש המסחרי.

אתי בנדלר: סליחה, אני רוצה להסביר את מה שכתוב כאן.

אתי בנדלר: בעצם, הצעת הממשלה הזאת היא ההצעה שלך, עם ניסיון להתאים את המונחים למונחי חוק זכות יוצרים.

אתי בנדלר: נכון, נעמה?

נעמה דניאל: נכון מאוד.

אתי בנדלר: כשדיברתי על הצעת הממשלה כרגע, לא דיברתי על נוסח ההצעה הזאת אלא דיברתי על הצעת הממשלה בהתאם לעקרונות שעורכת-דין נעמה דניאל ממשרד המשפטים הציגה כאן, והיא הציגה שככלל, יותר לעשות גם שימוש מסחרי אלא אם כן משרדים ממשלתיים מסוימים יחליטו לאסור זאת.

מאיר שטרית: אדרבה.

אתי בנדלר: דייקתי גם הפעם?

מאיר שטרית: אז אולי נעמה תציע נוסח שכן מתאר את מה שאת אומרת ושקובע מה שהיועצת המשפטית של הוועדה מציעה.

מאיר שטרית: תציעי לישיבה הבאה נוסח שאומר את מה שהיא אומרת – שייקבע רישיון כולל לכל המשרדים, שאי-אפשר להגביל אותו חזרה, לבטל אותו על-ידי אף משרד.

מאיר שטרית: לקבוע כללים מה מותר ומה אסור לגבי כולם, לא כל משרד לעצמו, אחרת זה לא יקרה בחיים.

מאיר שטרית: נציג ויקימדיה צודק – אם כל משרד יחכה עד שהוא יעשה רישיון, עוד 50 שנה נשב פה ונדון מחדש.

נעמה דניאל: כרגע הממשלה מתנגדת להצעת החוק, אני לא יכולה להציע נוסח, אבל החלטת ועדת השרים היתה בכפוף לכך שהמשרדים כן יקבעו רישיונות שימוש.

מאיר שטרית: אם הממשלה מתנגדת להצעת החוק, אין לנו טעם לעשות שום דבר.

מאיר שטרית: אני מציע, בואו נצביע.

אתי בנדלר: אבל אתה אומר שהשר מיקי איתן מגיש ערר.

מאיר שטרית: הצעתי, אני מוכן ללכת עם היושב-ראש.

מאיר שטרית: לכן אמרתי.

מאיר שטרית: השר מיקי איתן אמר לי שהוא מגיש ערר לממשלה, הוא די מיואש מהמאבק.

מאיר שטרית: אלטרנטיבה אחרת, אדוני היושב-ראש, היא להעביר את הצעת החוק as is כפי שאני מציע, והממשלה – הרי לממשלה יש רוב בכנסת – שתפיל אותי במליאה, זה גם בסדר.

אתי בנדלר: אני רוצה להביא לידיעתך שאחד הדוברים דיבר קודם על מסמך שהוגש לוועדת הכלכלה בעת הדיונים על הצעת חוק זכות יוצרים לפני שהיא הפכה לחוק זכות יוצרים.

מאיר שטרית: 97'.

אתי בנדלר: כן, ואכן אני זוכרת שעמדת החשב הכללי שם – נדמה לי שירון זליכה אפילו הגיע לוועדה פעם או שהוא כתב לנו מכתב - - -

מאיר שטרית: ב-97' לא היה ירון זליכה.

אתי בנדלר: אני זוכרת שדיברתי איתו באופן אישי על הנושא הזה, הוא אמר שהוא נכשל במלחמתו בממשלה.

אתי בנדלר: הוא חשב שצריך להעמיד את כל זה לרשות הציבור.

מאיר שטרית: יש דברים שבהם הוא צדק.

אתי בנדלר: עמדת הממשלה היתה בניגוד גמור לעניין.

מאיר שטרית: זליכה היה ב-2004, 2005, 2006, משהו כזה.

מאיר שטרית: הוא לא היה ב-97'.

מאיר שטרית: החשב הכללי אז היה שי טלמון.

תומר אשור: לא הבאתי את כל הציטוטים.

תומר אשור: יש לי ציטוטים מ-97' ועד ימינו.

תומר אשור: פעם בחצי שנה אני מוצא ציטוט של גורם בכיר מהדרג המקצועי שאומר את הדברים, כולל יורם הכהן.

תומר אשור: יורם הכהן חתום על המסמך הזה שהקראתי.

מאיר שטרית: ב-97' החשב הכללי היה שי טלמון.

כרמל שאמה-הכהן: חבר הכנסת שטרית, אם כך אנחנו מסכמים שנחכה לערר?

מאיר שטרית: כן, אני מסכים, אני הולך איתך.

אתי בנדלר: אני לא מדברת על 97'.

אתי בנדלר: אני מדברת על הדיונים לא של ועדת המשנה, חבר הכנסת שטרית, שהוא דיבר עליה.

אתי בנדלר: אני מדברת על דיוניה של ועדת הכלכלה כשהיא הכינה את חוק זכות יוצרים.

לאה ורון: בראשותו של חבר הכנסת כחלון.

אתי בנדלר: זה היה ב-2006, נדמה לי, משהו כזה.

נעמה דניאל: אני מציעה אולי לתת למשרדים שמתנגדים לשימוש מסחרי, להסביר למה הם מתנגדים.

אתי בנדלר: איזה משרדים מתנגדים לשימוש מסחרי?

נעמה דניאל: צה"ל והמשטרה, אני חושבת.

נעמה דניאל: המשטרה לא מתנגדת?

רפ"ק דרור קלייטמן: לא.

רפ"ק דרור קלייטמן: המשטרה, מה שמעניין אותה זה שליטה על איזה תצלומים ייצאו.

קריאה: אבל זה קיים בכל מקרה.

מאיר שטרית: זה ברור.

מאיר שטרית: תמונות שאתם חושבים שיש בהן פגיעה, אל תשימו אותן באתר.

קריאה: אם זה תמונות מחקירות?

רפ"ק דרור קלייטמן: השאלה - כשיש לנו את חוק זכות יוצרים, יבוא אדם ויגיד: גם חופש המידע, גם זכות יוצרים, תנו לי תמונה.

מאיר שטרית: לא.

מאיר שטרית: אם העמדה של הממשלה היא שצריך רישיון, אתם יכולים להחליט איזה תמונות עולות לאתר.

רפ"ק דרור קלייטמן: לכן רצינו רישיון.

מאיר שטרית: לזה אין לכם התנגדות.

רפ"ק דרור קלייטמן: ברגע שיש רישיון – ברישיון זה מה שאנחנו רוצים.

רפ"ק דרור קלייטמן: אנחנו רוצים שתהיה לנו שליטה על התמונות שיוצאות, אחרת יהיה מצב שאדם יבוא וידרוש תמונה, יגיד כמו שנאמר: המשטרה צילמה אותה – צילמה אותה; זכות יוצרים, שחררתם אותה, אז אני רוצה את התמונה.

דן אור-חוף: לכן הוצע שהצעת החוק הזאת תיעשה מבלי לפגוע בהוראות כל חוק אחר.

מאיר שטרית: בדיוק.

מאיר שטרית: ניסחו את נוסח החוק שהגשנו לוועדה.

דן אור-חוף: אם יש בעיה עם חוק אחר לשחרר תמונה, לא יקרה כלום, התמונה לא תשתחרר.

קריאה: זה פוגע בדברים שאתה רוצה לשמור עליהם.

מאיר שטרית: הוא אומר שאסור לעשות את זה.

מאיר שטרית: לפי מה שהוא אומר – שכתוב "בניגוד לכל דין" – זאת אומרת אתם לא יכולים לשים את התמונות האלה שהן חסויות, באתר.

רפ"ק דרור קלייטמן: שוב, לא כל דבר חסוי.

רפ"ק דרור קלייטמן: היום, חסוי זה רק מה שיש עליו חיסיון.

רפ"ק דרור קלייטמן: לא על הכול שמים חיסיון.

רפ"ק דרור קלייטמן: יש במשטרה עניינים של צנעת הפרט.

קריאה: הגנת הפרטיות.

יהונתן קלינגר: יש הגנות אחרות, אז גם אם יהיה לי רישיון, אני לא אוכל לפרסם את התמונה.

אתי בנדלר: סליחה, אתה יכול להעביר לוועדה בבקשה את רשימת ההסתייגויות שלכם לגבי השימוש בתמונות של המשטרה?

רפ"ק דרור קלייטמן: לא, זה לא עניין של רשימה.

רפ"ק דרור קלייטמן: זה עניין של איזה תמונות יהיו מפורסמות – רק תמונות שאנחנו הסכמנו.

אתי בנדלר: אוקיי.

אתי בנדלר: תכתוב איזה תמונות אתם לא מוכנים שיפורסמו – למשל, תמונות שמשמשות לצורכי חקירה, תמונות שעלולות לפגוע בפרטיותו של אדם, וכך הלאה.

אורי רוזנווקס: זה עורכי-דין הרי מפיצים בכל מקרה.

רפ"ק דרור קלייטמן: אם אנחנו נותנים רשימה, אנחנו בעצם מגבילים את עצמנו.

רפ"ק דרור קלייטמן: אנחנו אומרים - מלכתחילה, אנחנו רוצים להיות אלה שנחליט איזה תמונות יהיו באתרים.

רפ"ק דרור קלייטמן: אנחנו לא צריכים בשביל זה לתת רשימות, אנחנו נחליט איזה תמונות מתפרסמות.

מאיר שטרית: אם כי אני לא יכול להבין איך מחדר חקירות של המשטרה מגיע צילום וידאו – לא תמונה – של נמרודי אוכל את הפתק.

קריאה: זה עבר באתר המשטרה, קיבל אישור.

מאיר שטרית: אתה יכול להסביר לי את זה?

אורי רוזנווקס: או לחיאני נעצר בשבע בבוקר.

כרמל שאמה-הכהן: בבקשה, גברתי.

דלית קן-דרור: שמי דלית מהקליניקה למשפט וטכנולוגיה באוניברסיטת חיפה.

דלית קן-דרור: רציתי להעיר מספר הערות לגבי הדיון שהתקיים כאן בינתיים בוועדה.

דלית קן-דרור: קודם כול, היתרון שקיים בחוק, כפי שגם צוין כאן, זה אחידות בין המשרדים.

דלית קן-דרור: זה לא רק אחידות, זה גם בהירות לאזרח מה מותר לו לעשות ומה אסור לו לעשות, כי אזרח מן השורה לא ישב ויקרא רישיון ורישיון.

דלית קן-דרור: כמה מכם קראו רישיון תוכנה למשל שאנחנו מאשרים תמיד?

יהונתן קלינגר: אלה שכותבים אותה - - -

דלית קן-דרור: לא רבים מאתנו, יהונתן, אתה יודע שרק אלה שיושבים וקוראים את זה באמת, אף אחד לא קורא את הרישיונות האלה.

דלית קן-דרור: צריך אחידות.

דלית קן-דרור: היתרון השני בחוק לעומת רישיונות זה הרציפות, כלומר שיהיה רצף ולא כל פעם כששר חדש ייכנס, תהיה מדיניות שונה.

דלית קן-דרור: עם זאת, למשל הממשל הפדרלי, כפי שחבר הכנסת שטרית ציין כאן, באמת אין לו זכויות יוצרים על הדברים שהוא מפרסם, ולכן הוא מפרסם את זה חופשי, אבל ממשלות אחרות בעולם גם אימצו רישיון שימוש אחיד לאתרים מסוימים, חלקן אימצו גם רישיון שמתאים לויקיפדיה – cc-by או cc-by-sa – ולכן אני חושבת שאפשר ללכת לכיוון של רישיונות, עדיף ללכת לכיוון של חוק לשם האחידות ולשם הרציפות והבהירות למשתמש הקצה.

דלית קן-דרור: אני רוצה לציין לגבי הדברים שנאמרו כאן על-ידי המשרדים השונים.

דלית קן-דרור: יש חוקים נוספים שניתן לטפל בהם - למשל, חוק העונשין, עבירות של סוביודיצה, עבירות של צנזורה וגם הגנת הפרטיות.

דלית קן-דרור: ניתן לטפל בכל הדברים, ואף פעם לא ביקשנו גם לראות תצלומים מתיקי חקירות של המשטרה כי זו לא הכוונה בחקיקה הזאת, אבל אפשר לטפל בזה בחוקים אחרים, זה לא צריך להיות בתוך חוק זכות היוצרים.

דלית קן-דרור: לסיום, אני רוצה להזכיר שכל העולם צועד לכיוון של Open Access, ולמשל בתחילת מרס יש שבוע של החינוך הפתוח בעולם, Open Education, מה-5 עד ה-10 במרס.

דלית קן-דרור: ישראל לא שם.

דלית קן-דרור: ישראל פשוט לא שם, אנחנו לא משחררים את החומרים, וחבל.

תומר אשור: אני יכול להזכיר שעמדת משרד המשפטים בישיבות הקודמות היתה שמדינת ישראל לא תבעה אף פעם על זכויות יוצרים.

מאיר שטרית: נכון.

תומר אשור: לא משנה מי הפר ולמה ובאיזה אופן, אף פעם מדינת ישראל לא תבעה על זכויות יוצרים, והובן מהדברים שהיא גם לא מתכוונת להשתמש בזכות היוצרים.

תומר אשור: ושוב, אנחנו מסכימים.

תומר אשור: עבירות – יש את הדין הפלילי.

תומר אשור: אני לא עורך-דין, אני לא יודע להגיד מלים כמו "סוביודיצה" – אני יודע מה זה, אבל אנחנו מסכימים, אנחנו רוצים את האפשרות להשתמש בתוכן.

תומר אשור: מדינת ישראל לא אוכפת את זכויות היוצרים שלה, משרדי הממשלה לא משחררים את החומרים.

מאיר שטרית: אני שמח על קיום הדיון כי רציתי שהיושב-ראש יבין מה עומד על השולחן, ואני חושב שהבנת – אתה מבין מהר – אין לי שום בעיה, אתה מבין מה עומד על השולחן, ונראה לי שפשוט הממשלה פה נוהגת בצורה לא הגיונית, לא חכמה מזווית הראייה שלה כממשלה.

מאיר שטרית: אני אומנם לא באופוזיציה אבל אני שייך לאותה ממשלה, הממשלה היא גם שלי.

מאיר שטרית: אני שייך לאותה מדינה ואני חושב שזה אינטרס של המדינה שהחומרים ישוחררו לכלל הציבור.

מאיר שטרית: ככה אגב ראש הממשלה אמר במליאה – כשהנושא עלה הוא במקרה נכח במליאה והוא תמך בזה, לכן בסופו של דבר הקואליציה תמכה בזה.

מאיר שטרית: ככה הכנסת החליטה פה אחד, בדיון במליאה החליטו לאשר את העניין הזה – אז פתאום מישהו, משנה לו משהו, רצים לוועדת שרים לחקיקה, רוצים לבטל את החוק.

מאיר שטרית: אני לא מכיר התנהגות כזאת.

מאיר שטרית: אני לא זוכר אף פעם – והייתי מספיק שנים בראש ועדת שרים לחקיקה וחבר הממשלה עשר שנים – אני לא זוכר דבר כזה מעולם.

מאיר שטרית: מעולם.

מאיר שטרית: לא זוכר דבר כזה.

מאיר שטרית: אני הרי לא משנה שום עיקרון בחוק, עוד לא שינינו כלום.

מאיר שטרית: מה הבהלה?

מאיר שטרית: דנו בסך הכול, עוד לא הבאנו שום דבר.

מאיר שטרית: לדעתי, הממשלה כנראה חששה שמא חלילה אתה תלקה בליברליות כלשהי כראש ועדה, יגידו לך לא לאשר.

מאיר שטרית: אני, אם הייתי חבר כנסת מהקואליציה – הייתי מצפצף על הממשלה, כבר עשיתי את זה לא פעם אחת גם כשהייתי בקואליציה, מצפצף על הממשלה ועושה מה שנכון.

מאיר שטרית: זה פשוט נשמע לי אנטיתזה למה שהמדינה צריכה.

מאיר שטרית: בואו נלמד מאחרים.

מאיר שטרית: הרי יש מדינות רבות בעולם שכל החומרים שלהן – לא רק תמונות; תמונות, טקסטים, הכול, הכול משוחרר.

אורי רוזנווקס: סרטים.

מאיר שטרית: הכול, הכול משוחרר.

מאיר שטרית: חבל.

כרמל שאמה-הכהן: תודה רבה לכולם.

כרמל שאמה-הכהן: הישיבה נעולה.